
	Behandlet av av universitetsstyret i møte 23.11.06


UNIVERSITETET I NORD

Strategidokument for Universitetet i Tromsø 2006 - 2010

Denne strategiplanen beskriver de visjoner og mål som Universitetet i Tromsø har for utvikling av sin egenart og samfunnsmessige rolle i de neste årene fram mot 2010.
Universitetet i Tromsø forholder seg aktivt til at Nordområdene er blitt Norges viktigste satsingsområde. Det er økt oppmerksomhet rettet mot de muligheter og forpliktelser som følger av utnyttingen av fossile energikilder. Denne oppmerksomheten har på samme tid økt fokuseringen på det langsiktige forvaltningsansvar knyttet til de fornybare fiskeressursene. 

For å opprettholde bosetning og gode levevilkår må det skapes ny næringsvirksomhet i form av kunnskapsbaserte nyetableringer. Tjenestesektoren har blitt mer kunnskapsbasert. I det utvidede perspektivet er den internasjonale dimensjonen sterkt framme: mulighetene er ofte størst der en finner løsninger over landegrensene. 

Gjennom formidling og dialog skal Universitetet i Tromsø synliggjøre sin spesielle rolle som forskningsbasert drivkraft i nordområdene. Her møtes flere kulturer og stater. Universitetet i Tromsø skal utvikle og forvalte kompetanse, kunnskap og kulturforståelse som gir grunnlag for internasjonal dialog og samarbeid. 

VISJONEN

Universitetet i Tromsø skal være et internasjonalt ledende kunnskapsmessig kraftsenter og utviklingsaktør i nord, som forener kvalitet og relevans, spissforskning og faglig bredde. 
VERDIGRUNNLAGET

Universitetets virksomhet skal være kjennetegnet ved åpenhet, engasjement, kreativitet og troverdighet. 

Åpenhet

Ansatte og studenter skal arbeide i et nært akademisk og sosialt fellesskap, som er åpent for impulser, tanker og ideer fra både fjern og nær. Åpen meningsutveksling og dialog mellom mennesker med ulik bakgrunn, kompetanse og livserfaring legger grunnlaget for kunnskapsutvikling, et godt og inspirerende arbeidsmiljø og fruktbare relasjoner til samfunns- og næringslivet utenfor universitetet.

Engasjement

Universitetet i Tromsø skal være internasjonalt orientert, med utgangspunkt i et sterkt regionalt engasjement. Universitetet skal være opptatt av å stille spørsmål og finne svar på ulike kunnskapsområder, men også av å forvalte, formidle og anvende disse kunnskapene i et nært samspill med andre. Ansatte og studenter skal oppmuntres til kritisk deltakelse i samfunnsdebatten, basert på respekt for menneskerettigheter og ytringsfrihet.

Kreativitet

Universitet i Tromsø skal være kreativt og nyskapende både intellektuelt og i måtene vi driver vår virksomhet på. Ansatte og studenter skal være interessert i å gå nye veier og prøve ut nye muligheter. Tradisjoner og kontinuitet skal kombineres med en vilje til å se og gjøre ting annerledes og bedre enn før. Universitetet skal utmerke seg som en initiativrik og endringsdyktig organisasjon. 

Troverdighet

Universitetet i Tromsø skal drive sin virksomhet etter høye faglige og etiske standarder. Utdanning og forskning skal være gjenstand for en kontinuerlig kvalitetssikring, og alt arbeid skal foregå rederlig, forsvarlig og betryggende. Ansatte og studenter skal være opptatt av hvilken risiko og sikkerhet som er forbundet med det de holder på med. Universitetet i Tromsø skal både utad og innad skape tillit. 

FAGLIGE PRIORITERINGER

· Universitetet i Tromsø har ansvar for å drive forskning over et bredt fagspekter. Universitetet har vedtatt strategiske satsinger på områder hvor vi har komparative fortrinn eller forpliktelser på grunn av institusjonens beliggenhet. Disse beslutningene gir føringer framover. Samtidig må vi være i stand til å møte nye utfordringer og videreutvikle våre prioriteringer. 
· Nordområdesatsingen vil prege Universitetets virksomhet i planperioden. Vår oppgave er å bidra til at Norge kan oppfylle ambisjonen om å være kunnskapsledende i nord. Dette omfatter hele det definerte fagspekteret til Universitetet i Tromsø. 

· Utdanningstilbudene ved Universitetet i Tromsø skal være forskningsbasert. Men når det er behov for det, har vi også et ansvar for å opprette nye studietilbud uten at det på forhånd er etablert et forskningsmessig fundament.

· Universitetet i Tromsø prioriterer i særlig grad disipliner, forskerskoler og forskningsnettverk som i internasjonal og nasjonal konkurranse utmerker seg med særdeles gode vurderinger og resultater. Det er Universitetets ambisjon å løfte flere miljøer opp i denne kategorien.

· Flerfaglige skjæringsfelt vil være viktige for Universitetet i Tromsø i tiden framover:

Gjennom oppretting av Sentre for fremragende forskning (SFF) og Sentre for forskningsdrevet innovasjon (SFI) søker vi blant annet å styrke det biomarine og det biomedisinske forskningsfeltet og forskning knyttet til telemedisin. Søknadene om fremragende senterstatus viser at det er en rekke miljøer som er kvalifisert til å opprette forskningssentra som bygger opp om Universitetets prioriterte områder.

FORSKNING
Hovedmål

Universitetet i Tromsø skal oppnå resultater av høg internasjonal kvalitet i forskning og faglig utviklingsarbeid og være i internasjonal front på utvalgte områder. Universitetet skal bidra til at nasjonal bredde i grunnforskningen blir ivaretatt.

Status og utfordringer

Forskningen ved Universitetet i Tromsø skal gi den enkelte og samfunnet økt forståelse og kulturell vekst. Samtidig skal den fremme økt verdiskaping, større velferd og en bærekraftig utvikling Universitetet skal i forskningen utnytte sin geografiske beliggenhet i nord og videreutvikle det grunnlaget som gjennom tidligere prioriteringer er skapt for forskning. Forskning med utgangspunkt i lokale og regionale problemstillinger gir viktige bidrag til internasjonal kunnskapsutvikling. 

Universitetet har et ansvar for å forebygge uredelighet i forskning og sikre at egne forskere er kjent med sentrale forskningsetiske prinsipper. Da lov om behandling av etikk og redelighet i forskningen ble behandlet i stortingskomiteen våren 2006, understreket den viktigheten av å holde fokus på etikk ved alle akademiske studier og karriereløp fra starten av.

Nasjonale evalueringer av miljøer ved Universitetet i Tromsø de siste årene viser at det finnes gode enkeltforskere i de fleste fag. Noen miljøer kan vise til svært gode evalueringsresultater. Flere av de evaluerte forskningsmiljøene kan bli bedre, og det er avgjørende at fagevalueringer som er gjennomført i perioden blir fulgt opp av ledelsen og styringsorganene på alle nivå. Et viktig tiltak vil være at kvalitativt gode og produktive enkeltforskere og forskningsmiljøer blir prioritert med hensyn til tid til forskning. Dette forutsetter også en vesentlig styrking av den faglige og strategiske forskningsledelsen og oppfølgingen av den enkelte forsker.

De vitenskapelige samlinger skal videreutvikles som en ressurs for forskningen.

Forskning gir ny kunnskap og dermed et grunnlag for nye produkter og tjenester med høgt kunnskapsinnhold. Publisering av kvalitetssikret kunnskap til forskersamfunnet, næringslivet og allmennheten er derfor en sentral oppgave for universitetet. Kommersielt utnyttbare ideer og forskningsresultater skal videreutvikles i samarbeid med Norut-gruppen, TTO Nord og Norinnova og resultere i næringsmessig omstilling og fornyelse.  

I 2005 publiserte forskerne ved Universitetet i Tromsø i gjennomsnitt mindre enn sine kolleger ved de andre breddeuniversitetene. Andelen eksternt finansiert forskning og universitetets deltakelse i EUs forskningssamarbeid er også forholdsvis lav. For å få nye utviklingsmuligheter, må forskningspubliseringen og andelen eksternfinansiert forskning øke.

Det vil også være av stor betydning at universitetet øker sin innflytelse i nasjonale og internasjonale forskningspolitiske råd og utvalg.

Universitetets viktigste ressurs er de talentene og den tiden som brukes til forskning. Universitets evne til å oppdage, utvikle og ta vare på talenter må videreutvikles. Dette innebærer også at forskerutdanningen må styrkes. Tid og rett til forskning må forutsette resultater. Landets beste ordning med forskningstermin er et viktig og forpliktende virkemiddel for å oppnå ønskede resultater.

Resultatmål

Innen 2010:

· skal den eksterne finansiering av forskningen være betydelig økt, herunder universitetets deltakelse i EUs forskningsprogrammer

· skal universitetet ha flere sentre for fremragende forskning og forskningsbasert innovasjon

· skal antall forskningspubliseringer ha økt hvert år, med sterkest vekst på nivå 2

· skal antall ideer og produkter for kommersialisering ha økt 

· skal det tilbys kurs i forskningsetikk på bachelor-, master- og doktorgradsnivå

Handlinger

For å nå disse målene skal universitetet:

· utarbeide en årlig forskningsmelding 

· etablere faste rutiner for oppfølging av fagevalueringer

· initiere ekstern evaluering av forskerskolene og jevnlig vurdere de forskningsstrategiske satsningene med hensyn til resultat, uttelling og eventuell fornyet satsning
· styrke forskningsledelsen på alle fagområder

· arbeide for å organisere mer av forskningen i større programmer og forskningsnettverk 
· aktivt påvirke forskerne til å gjøre sine forskningsresultater tilgjengelig i det åpne vitenarkivet Munin, og gjøre slik arkivering til et naturlig ledd i forskningsprosessen

· videreutvikle finansieringsmodellen for å stimulere til økt forskningsproduktivitet og ekstern finansiering, med særlig vekt på å gjøre incentivene tydeligere

· formalisere opplæringsdelen i alle forskerutdanningsprogrammene, kvalitetssikre inntaks​kvaliteten og sikre god veiledning og oppfølging av doktorgradsstudentene

· bygge opp profesjonell, administrativ kompetanse og kapasitet knyttet til nasjonale og internasjonale søknader om forskningsmidler

· fremme forslag på gode kandidater til nasjonale og internasjonale forskningspolitiske råd og utvalg

· sørge for at de etiske retningslinjene er under stadig debatt og forbedring

UTDANNING

Hovedmål

Universitetet i Tromsø skal tilby utdanning av høg internasjonal kvalitet, som et grunnlag for faglig og personlig utvikling, og som svar på de kompetansebehovene samfunnet har.

Status og utfordringer

Utdanningen bygger på vitenskapelig og pedagogisk kompetanse. Utdanningstilbudene skal stimulere studentenes kritiske og kreative tenkning, fremme faglig og personlig utvikling og gi gode muligheter på arbeidsmarkedet etter fullført utdanning. Det legges vekt på å videreutvikle koblingen mellom forskning og utdanning. Forskningsmetodikk skal sette standarden også for studentenes arbeid.

Universitetet har et stort antall programmer og studieretninger. Enkelte programmer har få studenter. Det er et mål at den totale undervisningsmengden ikke skal øke de nærmeste årene. Etablering av nye tilbud forutsetter derfor en kritisk vurdering og avvikling av gamle tilbud.  

Rekruttering av studenter er en stor utfordring, og særlig til realfagene. Fødselstallene i Nord-Norge viser at tallet på 20-åringer vil synke de kommende årene, mens de stiger i Sør-Norge. Konkurransen fra det internasjonale utdanningsmarkedet vil også øke. Et godt læringsmiljø for alle er en forutsetning for et godt læringsutbytte, og dermed en sentral forutsetning for å lykkes med rekrutteringen. Universitetet skal være åpent og tilgjengelig, og det skal sikre tilrettelegging for studenter med nedsatt funksjonsevne. Kvaliteten på studiene og institusjonens og studentenes evne og vilje til å gjennomføre studiene innenfor planlagt studietid, vil få økt betydning, både for studentene selv og for universitetets renommé som en god utdanningsinstitusjon. Studentenes trivsel er avgjørende for å kunne nå læringsmålene.

Universitetet må styrke det internasjonale engasjementet i utdanningene. Studentene skal tilbys faglig godt tilrettelagte studier i utlandet som del av en norsk grad, og universitetet må tilby det samme til utenlandske studenter. 

Læringsform og faglig innhold skal tilfredsstille både individets og arbeidslivets behov. Kvalitetsreformens formelle strukturer er på plass, men arbeidet med varierte lærings- og eksamensformer krever nå økt oppmerksomhet. Programstyrenes funksjon i den faglige kvalitetssikringen av studieprogrammene skal styrkes. Det universitetspedagogiske tilbudet til den enkelte underviser og til hele fagmiljøet trenger fornyelse og styrking.

Arbeidslivets og den enkelte voksnes behov for tilrettelagt fleksibel læring må fortsatt prioriteres. På denne måten kan også samarbeidet med arbeidslivet forsterkes. Impulser fra arbeidslivsnær etter- og videreutdanning kan bidra til å fornye grunnutdanningene. Ambisjonen er at aktiviteten utenfor campusområdet skal økes, både med hensyn til grunnutdanning og etter- og videreutdanning.

Oppbygging av kompetanse om det samiske samfunnet skal fortsatt være en særlig forpliktelse for Universitetet i Tromsø. Det samme gjelder for den kvenske befolkningen.

Resultatmål

Innen 2010 

· skal søkertallet på første prioritet ha steget
· skal antallet utenlandske studenter ved universitetet ha økt, særlig studenter på ett semesters utvekslingsopphold og studenter som deltar i felles gradsprogrammer. Andelen studenter som integrerer et utvekslingsopphold ved et utenlandsk samarbeidsuniversitet i sin grad ved universitetet, skal også ha økt 

· skal det være dokumentert samsvar mellom studentenes planlagte studietid (utdannings​planen) og faktisk studietid

· skal stryk- og frafallsprosenten ha gått ned, mens kvaliteten er opprettholdt
· skal antallet studieprogrammer og bruken av ressurser til undervisning være bedre tilpasset antallet studenter, samfunnets behov og individets etterspørsel 

· skal oppfølgingen av master- og doktorgradsstudentene være styrket

· skal antallet studietilbud som er skreddersydd for eksterne aktører øke 
Handlinger

For å nå disse målene skal universitetet:

· styrke programstyrenes rolle

· utarbeide en handlingsplan for studentrekruttering der også virkemidler og økonomiske innsatsfaktorer blir vurdert

· koordinere engelskspråklige emner slik at flere utenlandske utvekslingsstudenter kan ha et semesters studieopphold i Tromsø  

· etablere engelskspråklige mastergradsprogrammer innen realfag og fellesgrader med utenlandske universiteter, uten noen vesentlig økning i det totale undervisningsvolumet 

· vedlikeholde og videreutvikle kvalitetssikringssystemet

· gjennomføre eksterne evalueringer av utvalgte studieprogrammer og initiere undersøkelser av relevansen av programmene og kandidatenes kompetanse i arbeidsmarkedet

· sette klarere rammer for studenters tids- og ressursbruk i mastergradsstudiene og ansattes oppfølging og veiledning av den enkelte student i avhandlingsarbeidet

· fornye universitetspedagogisk seminars innhold og struktur, styrke de universitets​pedagogiske støttetjenestene og fremme det pedagogiske utviklingsarbeidet i fagmiljøene

· utvikle hensiktsmessige strukturer for tilstedeværelse der det er behov for å gi utdannings​tilbud utenfor campus

· sørge for at utdanningsplanene blir det planverktøyet for studenter og institusjon som Kvalitetsreformen har lagt opp til
Forskningskommunikasjon og samhandling med SAMFUNNET

Hovedmål

Universitetet i Tromsø skal formidle resultater fra egen forskning og fra faglig utviklingsarbeid til brukergrupper og allmennheten. Universitetet skal også sørge for å formidle kunnskapene fra nasjonal og internasjonal forskning til det omliggende samfunnet. Universitetet skal være en attraktiv og pålitelig kunnskapsleverandør og samarbeidspartner - regionalt, nasjonalt og internasjonalt. 

Status og utfordringer

I et samfunn i rask endring, må universitetet ha en nær samhandling med samfunns- og næringslivet om kunnskapsutvikling. Et fruktbart samspill med ulike samfunnssektorer vil være avgjørende for å finne fram til gode løsninger på de mange utfordringene i nordområdene. Universitetene må i dag i økende grad bidra til å legitimere sin eksistens ved å vise at høyere utdanning og forskning har relevans for samfunnet rundt. Universitetet i Tromsø må derfor være en synlig og vital kunnskapsaktør både i inn- og utland. Universitetet må styrke sin profil og hegne om sitt renommé gjennom en god ekstern og intern kommunikasjon. Koordinering av universitetets representasjon i ulike organ og fora er også av stor betydning for å kunne nå overordnede mål.

Åpen og fri tilgang til resultater fra egen forskning og faglige aktiviteter er en hovedoppgave for et universitet. Forskningskommunikasjonen skal bidra til Universitets faglige legitimering i omverdenen og til å gjøre egne forskningsresultater synlige og anerkjente. Universitetet skal drive forskningskommunikasjon som bidrar til å fremme næringsutvikling og innovasjon, men som også åpner for debatt om forholdet mellom forsker og samfunn, forskningsprioriteringer, forskningspolitikk og etikk. For å oppnå dette, må universitetet ha en gjennomtenkt forskningskommunikasjon, som omfatter Museets og Universitetsbibliotekets samlinger og kompetanse.

Universitetet skal gjennom de vitenskapelige samlinger ved universitetsmuseet sikre tilgang til, forskning på og vern av natur- og kulturarven i de nordlige områdene.

Det må vurderes om det er behov for å etablere en ny arena for å styrke kommunikasjonen med nærings- og samfunnslivet og legge opp til et tettere samarbeid om brukerorienterte utdannings- og forskningsprogrammer, eller om dette kan oppnås ved en bedre koordinering av allerede etablerte fora og organer. Det vil i denne sammenheng også være viktig å styrke formidlingen av studentenes kompetanse overfor arbeidslivet.

Tidligere studenter, ansatte og æresdoktorer bør spille en sentral rolle i arbeidet med å utvikle universitetets kontaktnett.

Nordnorsk vitensenter skal skape forståelse for betydningen av naturvitenskap for næringsutvikling og kulturliv, og gjennom dette bidra til økt rekruttering til realfagene.

Resultatmål

Innen 2010 skal:

· Universitetet ha en forholdsmessig andel av formidlingsvirksomheten målt etter de nasjonale formidlingsindikatorene som på dette tidspunktet er tatt i bruk

· Universitetet skal ha en forholdsmessig andel av egenarkiverte, fagfellevurderte forskningsartikler og doktorgradsavhandlinger i NORA (Nasjonal søketjeneste for vitenskapelig informasjon i åpne institusjonelle arkiv)

· Universitetet ha etablert samarbeid med andre universitet, nasjonalt og internasjonalt, om e-publisering

· ha økt andelen av ansatte og studenter som deltar i internasjonale og nasjonale råd, styrer og utvalg av utdannings- og forskningspolitisk betydning.

Handlinger

For å nå disse målene skal universitetet:

· etablere internett som den viktigste kommunikasjonskanalen for å nå bredt ut til brukerne, publikum og media i Norge og i utlandet

· gjøre det digitale vitenarkiv Munin til en viktig kanal for forskningskommunikasjon, både nasjonalt og internasjonalt, mot forskningsmiljøer, næringsliv og samfunnsliv

· utvikle alumninettverk og styrke karrieresenterets virksomhet

· styrke/etablere interne arenaer for faglig og sosial dialog for å utvikle felles​skapsfølelsen og oppnå respekt for de vedtak som beslutningsorganene har fattet
· koordinere den eksterne virksomheten overfor nærings- og samfunnsliv med tanke på sterkere samarbeid og økt relevans 

· utarbeide en helhetlig plan for forskningskommunikasjon og samfunnskontakt

· foreslå gode kandidater til nasjonale råd, styrer og utvalg

ORGANISASJONEN, ledelsen, MEDARBEIDERNE OG DE MATERIELLE RESSURSENE

Hovedmål

Universitetet i Tromsø skal ha en personal- og økonomiforvaltning som sikrer gode utviklingsvilkår for forskning, utdanning og formidling/samfunnskontakt – innenfor rammen av en trygg arbeidsplass og innenfor fastsatte etiske rammer. Universitetet skal arbeide bevisst for å fremme en organisasjonskultur og et arbeidsmiljø som er inkluderende og rettferdig for begge kjønn. Universitetet skal forvalte de materielle ressursene målrettet og effektivt, hvor miljømessige hensyn ivaretas.

Status og utfordringer

Skal Universitetet i Tromsø ha framgang, må institusjonen ha et godt og kompetent lederskap, hvor strategisk handlingsevne er et framtredende trekk. Dette innebærer en økt fokusering på virksomhetsstyringen og styrking av overordnet strategiske planlegging. I virksomhetsstyringen vil risikovurderinger være et viktig element. Ansvars- og myndighetsfordeling mellom nivåene må være avklart, og ansatte må ha en klar forståelse av sin rolle i organisasjonen, handle i samsvar med dette og vise respekt for andres roller og funksjon.  Ledere på alle nivå må ha en klar forståelse av ansvaret for å følge opp vedtak og styringssignaler. Universitetet skal framstå som én organisasjon.

Universitetet skal som arbeidsgiver stille høge krav til kompetanse, innsats og resultater fra alle sine ansatte. Personalpolitikken må videreutvikles på en slik måte at den enkelte medarbeider får god faglig og kollegial oppfølging og støtte, samt gode muligheter for videre kvalifisering og faglig utvikling. Mottak og integrering av nyansatte utgjør en viktig del av personalpolitikken. Lønns- og personalpolitikken skal være tydelig utformet, slik at den støtter opp om universitetets prioriteringer og strategier, og inneholde incentiver som fremmer god forskning og undervisning. Kvinner og menn skal ha like muligheter for å gjøre karriere ved universitetet.

Alle fagmiljøene må ha dekket de kompetansekravene som Nokut stiller til akkrediterte universiteter.

Rekrutteringen av kompetente medarbeidere i vitenskapelige toppstillinger er en særlig utfordring i en periode hvor stadig flere ansatte i slike stillinger pensjoneres. På samme måte må de beste forskerne stimuleres til å bli værende over lengre tid. Universitetet må derfor vie rekrutteringen av godt kvalifiserte førstestillings- og toppstillingskompetente stor oppmerksomhet.. Det må en særlig innsats til for å rekruttere og beholde kvinner i toppstillinger. 

Universitetet har en stor andel utenlandske forskere. Kulturelt og forskningsmessig mangfold er et fortrinn som institusjonen må utnytte. Likeså er det et konkurransefortrinn å ha et stort internasjonalt nettverk gjennom forskere fra mange land. 

Universitetets økonomistyring og økonomiforvaltning må sikre god sammenheng mellom faglige og strategiske prioriteringer og oppgaver på den ene side og tilgjengelige ressurser på den andre.  Det må være tydelig sammenheng mellom budsjettfordelingsmodellen internt og prinsippene for tildeling av den statlige bevilgningen. Budsjettmessige prioriteringer må dessuten avspeile den vedtatte strategien. 

Universitetet skal ha en infrastruktur både lokalt og sentralt som gir forbedret støtte for å kunne realisere de faglige mål. Det er en særlig utfordring å dekke det økte arealbehovet som de seinere års vekst, herunder tildeling av nye sentra og ansvar for nasjonale fellestiltak, har medført. Det vil bli arbeidet for snarlig igangsetting av byggearbeidene for MH2, realisering av et teknologibygg, nytt bygg for å møte behovene innen biologi og marine fag og flytting av Tromsø Museum til Breivika.

Det må kontinuerlig vurderes hvorvidt organisasjonsstrukturen tjener de overordnede målene for virksomheten. Økt innslag av sentre og ekstern finansiering øker behovet for å se på alternative organisasjonsmodeller, holdt opp mot effektiv ressursbruk. Organisasjonsutvikling må derfor være en integrert del av den løpende virksomheten.

Prosessen med å etablere en ny, fusjonert institusjon av Høgskolen i Tromsø og Universitetet i Tromsø ventes å prege virksomheten i perioden dersom fusjonen vedtas. Målet er å skape en integrert og differensiert institusjon, som blir noe mer enn summen av de to institusjonene i dag og som bedre svarer til samfunnets krav og forventninger. Dette vil være den viktigste organisasjonsmessige oppgaven i planperioden.

Resultatmål

Innen 2010 skal:

· ha godt utviklet og implementert system for virksomhetsstyring, som også innbefatter risikovurderinger

· ha modeller for budsjettstyring og –kontroll som kombinerer flerårig planlegging med en fleksibilitet som gir nødvendig handlingsrom og mulighet for faglig fornying

· alle fagmiljøene ha dekket kompetansekravene som Nokut stiller til akkrediterte universitet

· Universitetet ha videreutviklet personalpolitikken på en slik måte at den enkelte medarbeider får god faglig og kollegial oppfølging og støtte, og gode muligheter for videre kvalifisering og faglig utvikling

· lønns- og personalpolitikken være tydelig utformet slik at den støtter opp om universitetets prioriteringer og strategier, og inneholde incentiver for de som fremmer god forskning og undervisning

· andelen kvinner i toppstillinger skal være økt til 25 prosent

Handlinger

For å nå disse målene skal universitetet:

· utarbeide en tiltaksplan for å sikre en langsiktig og helhetlig planlegging for å rekruttere og beholde dyktige forskere

· ha kartlagt den faglige kompetansen i henhold til Nokuts kompetansekrav til akkrediterte universitet

· vektlegge eventuelle mangler ved den faglige kompetansen ved prioritering og utlysning av vitenskapelige stillinger 

· Universitetets mål og handlingsplan for likestilling skal være fulgt opp og under fornyelse

· gi systematisk lederopplæring slik at lederne legger til rette for gode, kreative arbeids​fellesskap som inkluderer alle medarbeidere, og som bidrar til at universitetet når sine mål, også i arbeidet for bedre likestilling, likeverd og toleranse samt helse, miljø og sikkerhet

· skape gode arenaer for diskusjon og samhandling, også mellom tillitsvalgte og ledelsen

· evaluere dagens ledelsesstruktur og ta stilling til spørsmålet om enhetlig faglig/administrativ ledelse eller todelt ledelse i god tid før dagens valgperiode for rektor og dekaner og åremålstilsetting for instituttlederne utløper.

